Dijous 17 de setembre s'iniciarà a l'INEFC Barcelona el nou curs acadèmic 2020-2021 marcat per les adaptacions tant acadèmiques com sanitàries provocades per la pandèmia de la COVID-19.
Des del punt de vista acadèmic, el centre de Barcelona proposa un format de docència mixt per al desenvolupament del 1r semestre del curs 2020-21.
Les premisses bàsiques d'aquest plantejament són la combinació de la formació presencial i la telemàtica, la reducció de la densitat d'alumnat al centre i a les aules, i la reducció de les sessions pràctiques presencials, en la mesura del possible.
L'alumnat de cada curs està distribuït en 2 grans grups (A i B) per a les sessions teòriques, que es subdivideixen, al seu torn, en 4 subgrups (A1, A2, B3 i B4) per a les sessions pràctiques.
El format de docència mixta afegeix una nova subdivisió de cadascun d'aquests 4 grups (A1.1 i A1.2, A2.1 i A2.2, etc.).
Aquestes meitats de cada subgrup alternaran la presencialitat al centre setmanalment, reduint a la meitat, així, el volum general i la densitat d'alumnat en cadascuna de les sessions.
D'aquesta manera, quan els grups.1 assisteixin a l'INEFC, els grups.2 seguiran la docència telemàticament des de casa.
S'ha instal·lat un sistema de càmera i micròfon a cadascuna de les aules que permetrà, a través de la plataforma Blackboard Collaborate, fer classes en streaming; amb la meitat del grup a l'aula i l'altra meitat des de casa.
A més, de les 3 sessions setmanals de cada assignatura, una serà sempre en format 100% telemàtic.
La segona sessió setmanal es durà a terme en format mixt (la meitat del grup a classe i l'altra meitat connectada virtualment des de casa, en directe); i la tercera sessió, generalment pràctica, podrà tenir formats diversos: des d'un format mixt com el de la segona sessió, fins a un format totalment pràctic sense possibilitat de reproduir-ne el contingut de forma telemàtica.
En aquests casos, es doblaran les sessions que els grups realitzin les setmanes que els toqui format presencial, per tal de compensar les setmanes que els toqui formació telemàtica des de casa.
Pel que fa a les adaptacions a què ens obliga la crisi sanitària, s'implanta l'ús de la mascareta obligatòria a les classes teòriques i en el trànsit pel campus, l'ús de gel hidroalcohòlic a diversos punts del centre, l'ús restringit dels vestuaris, la senyalètica ens indicarà les trànsit per l'edifici i els seients on està permès de seure a les aules per tal de mantenir la distància de seguretat, etc. Totes les mesures estan recollides en el document Protocols específics d'actuació davant l'emergència sanitària provocada per la COVID-19.
Curs 2020-2021, confeccionat expressament per a l'INEFC des del centre de Barcelona.
Recordeu que està convocada una reunió de benvinguda presencial per a l'alumnat de 1r curs el dia 17 a la Sala d'Actes del centre amb horaris diferents per als subgrups.1 i.2.
Tota aquesta informació i més la podeu trobar a l'apartat web Calendari i horaris.
Malgrat els canvis i les dificultats que l'adaptació a la pandèmia requereix per iniciar el curs amb seguretat, la il·lusió i les ganes de reprendre la vida acadèmica per part de professorat i el PAS continuen més presents que mai.
Benviguts i benvingudes al nou curs 2020-2021!